ໃນວັນທີ 22 ທັນວາ 2021 ເວລາ 13:30 ທີ່ຫ້ອງປະຊຸມຄະນະກວດກາພັກ ແຂວງວຽງຈັນ ໜ່ວຍພັກຄະນະໂຄສະນາອົບຮົມແຂວງວຽງຈັນ ໄດ້ຈັດພິທີຮັບມະຫາຊົນຜູ້ກ້າວໜ້າເຂົ້າເປັນສະມາຊິກພັກສຳຮອງຂອງພັກປະຊາຊົນປະຕິວັດລາວ ພາຍໃຕ້ການເປັນປະທານຂອງ ສະຫາຍ ສົມຄິດ ອິນທະວົງ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງວຽງຈັນ ມີຮອງເລຂາໜ່ວຍພັກ ແລະ ຄະນະໜ່ວຍພັກ 5 ພາກສ່ວນ ແລະ ພ້ອມດ້ວຍສະມາຊິກພັກສົມບູນ ຂອງໜ່ວຍພັກຄະນະໂຄສະນາອົບຮົມແຂວງ ເຂົ້າຮ່ວມ.
ໃນພິທີ ສະຫາຍ ຈັນທະວົງ ບົວລະພັນ ຮອງເລຂາໜ່ວຍພັກ ຮອງຫົວໜ້າຄະນະໂຄສະນາອົບຮົມແຂວງ ຂຶ້ນຜ່ານມະຕິຕົກລົງຂອງ ຄະນະປະຈຳພັກແຂວງ ວຽງຈັນ ວ່າດ້ວຍການອະນຸມັດຮັບມະຫາຊົນຜູ້ກ້າວໜ້າເຂົ້າເປັນສະມາຊິກພັກສຳຮອງ ຂອງພັກປະຊາຊົນປະຕິວັດລາວ ສະບັບເລກທີ 241/ຄປພ.ວຈ, ລົງວັນທີ 13 ທັນວາ 2021 ວ່າດ້ວຍການອະນຸມັດຮັບເອົາ ສະຫາຍ ບຸນມີ ພົມມະຈັນ ມະຫາຊົນຜູ້ກ້າວໜ້າສັງກັດຢູ່ໜ່ວຍພັກຄະນະໂຄສະນາອົບຮົມແຂວງວຽງຈັນ ເຂົ້າເປັນສະມາຊິກພັກສຳຮອງຂອງພັກປະຊາຊົນປະຕິວັດລາວ.
ໃນພິທີອັນມີຄວາມໝາຍ,ຄວາມສຳຄັນນີ້ ສະຫາຍ ສົມຄິດ ອິນທະວົງ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງວຽງຈັນ ກໍ່ໄດ້ໃຫ້ກຽດມີຄໍຳເຫັນ ແລະ ໂອ້ລົມ ຕໍ່ກັບມະຫາຊົນຜູ້ກ້າວໜ້າເຂົ້າເປັນສະມາຊິກພັກສຳຮອງ ໃຫ້ເອົາໃຈໃສ່ຝຶກຝົນຫຼໍ່ຫຼອມຕົນເອງໃນທຸກໆດ້ານພ້ອມກັນນັ້ນ ກໍ່ເອົາໃຈໃສ່ປະຕິບັດຄຳປະຕິຍານຂອງຕົນຢ່າງເຂັ້ມງວດ ຄຽງຄູ່ກັບການປະຕິບັດສິດ, ໜ້າທີ່ ແລະ ຂໍ້ຫ້າມຂອງສະມາຊິກພັກ, ຍົກສູງຄຸນທາດການເມືອງ, ມີຄວາມຈົງຮັກພັກດີຕໍ່ພັກ, ປະເທດຊາດ ແລະ ປະຊາຊົນ ບຸກບືນເຮັດວຽກໃຫ້ສຳເລັດໜ້າທີ່ຕາມທີ່ພັກ-ລັດ ກໍ່ຄືການຈັດຕັ້ງມອບໝາຍໃຫ້.
ພິທີຮັບມະຫາຊົນຜູ້ກ້າວໜ້າເຂົ້າເປັນສະມາຊິກພັກສຳຮອງໄດ້ປິດລົງ ໃນເວລາ 15:00 ຂອງວັນດຽວກັນ.
ໜ່ວຍກູໄພ: 1625
ມີ 11 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌